Водноелектрическа централа
Водноелектрическа централа ('съкратено ВЕЦ') е електрическа централа, използваща енергията на водна маса за произвеждане на електричество.

Водноелектрическите централи използват движението на водна маса под действието на гравитацията, като турбина превръща кинетичната енергия на падащата вода в механична. След това генератор превръща механичната енергия от турбината в електрическа.

ВЕЦ най-често са подязовирни – използват напора на водата от разположен над тях язовир. Деривационните ВЕЦ използват речни води, като напорът се създава чрез шлюзове или деривационни канали. Особен вид подязовирни ВЕЦ са помпено-акумулиращите водноелектрически централи, които имат възможност за обратно действие – използване на електрическа енергия за изпомпване на водна маса към разположения над тях язовир. По този начин те могат да балансират краткосрочни флуктуации в потреблението на електроенергия.

Водноелектрическите централи варират от съвсем малки по размер „микро-ВЕЦ-ове“ до огромни язовири, които осигуряват електричество на милиони хора. Разграничаването на малки, мини- и микро-водноелектрически централи е условно и се използва най-вече от дружествата, въпреки че е прието в почти всички страни по света класифицирането се основава на наличната инсталирана мощност. В категорията малки ВЕЦ спадат централи с инсталирана мощност равна или по-малка от 10 МW, мини ВЕЦ се наричат централите с мощност от 500 до 2000 kW, а микро ВЕЦ – до 500 kW.

Близо 30% от електричеството в световен мащаб се произвежда от различни ВЕЦ-ове и около 88% от енергията идваща от възобновяеми източници е водноелектрическа.

Мощността на един ВЕЦ може да се изчисли приблизително със следната формула: W=-η.(m.g.Δh)=-η.((ρ.v).g.Δh). Където W e изходната използваема енергия, η – коефициента на ефективност на турбината, m – масата на водния поток в кг/сек, ρ – плътността на водата (1000 кг/куб. метър), v – обемен дебит в куб. метри в секунда, g – земното ускорение, Δh – разликата от входното и изходното ниво на водния поток.

Вижте също 

 ПАВЕЦ (Помпено-акумулативна водно електрическа централа)
 Хидрокинетична електроцентрала
 Руслова ВЕЦ

Бележки 

 Цитирани източници

Външни препратки 
 Карта на ВЕЦ в България